[Video] Nuwe speletjie op almal se lippePokémon Go Pokémon Go, ŉ realiteitspeletjie wat gebaseer is op die bekende Japannese karakters uit die 1990’s, het oornag ŉ sensasie geword. Pokémon Go, deur Nintendo, is tans nog slegs amptelik beskikbaar in Australië, Nieu-Seeland en Amerika, maar is reeds op die punt om Twitter verby te steek wat daaglikse aktiewe gebruikers op Android betref. Die speletjie is reeds groter as die afspraakwebwerf, Tinder op Android. Pokémon Go gebruik jou slimfoon se GPS en horlosie om te bepaal waar jy is en wanneer jy speel en laat die Pokémon rondom jou “verskyn” (slegs op jou slimfoon se skerm, nie in die werklikheid nie). Die doel van die speletjie is om dan dié karakters te “vang”. Soos jy rondbeweeg, sal meer en verskillende tipes Pokémon verskyn. Die speletjie neem jou omgewing in ag. Wanneer jy byvoorbeeld in ŉ park is, sal jy waarskynlik meer gras- of insekagtige Pokémon sien. As jy naby ŉ meer of see is, sal jy watertipe Pokémon sien. Volgens die ontwikkelaars is die idee om in die werklikheid rond te beweeg en soveel as moontlik Pokémon te vang. Daar is ook Poké Balls en eiers wat uitbroei as ŉ Pokémon. Pokémon Go is gratis, maklik om af te laai en maklik om te speel. Slegs die oorspronklike 151 kreature is in dié speletjie beskikbaar (die oorspronklike speletjie is tot 720 kreature uitgebrei). Jy kan ook items op die app aankoop om jou te help om die Pokémon te lok en dit is hoe die ontwikkelaars geld maak uit die speletjie. Dis nog nie duidelik wanneer die speletjie wêreldwyd of in Suid-Afrika beskikbaar gaan wees nie. Volgens die Wall Street Journal sal dit “binnekort” in Europa, Japan en ander Asiatiese lande beskikbaar wees. Die ontwikkelaar, Niantic, moes onlangs ŉ wêreldwye vrystelling van die speletjie opskort weens hul webbedieners wat nie die verkeer kon dra nie. Die insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv.